title: 2013/566/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Autorității Bancare Europene aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/196

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Autorității Bancare Europene aferent exercițiului financiar 2011
   (2013/566/UE)
   PARLAMENTUL EUROPEAN,

               —

               având în vedere conturile anuale finale ale Autorității Bancare Europene pentru exercițiul financiar 2011,

               —

               având în vedere Raportul Curții de Conturi privind conturile anuale ale Autorității Bancare Europene pentru exercițiul financiar 2011, însoțit de răspunsurile Autorității (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (3) al Consiliului, în special articolul 208,

               —

               având în vedere Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (4), în special articolul 64,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru afaceri economice și monetare (A7-0113/2013),

               1.

               acordă directorului executiv al Autorității Bancare Europene descărcarea de gestiune pentru execuția bugetului Autorității aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Bancare Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 60.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 331, 15.12.2010, p. 12.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Autorității Bancare Europene aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Autorității Bancare Europene pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Autorității Bancare Europene pentru exercițiul financiar 2011, însoțit de răspunsurile Autorității (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (3) al Consiliului, în special articolul 208,

                  —

                  având în vedere Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (4), în special articolul 64,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar și avizul Comisiei pentru afaceri economice și monetare (A7-0113/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Autorității Bancare Europene („Autoritatea”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât Autoritatea, o agenție nou-înființată cu sediul la Londra, a fost instituită prin Regulamentul (UE) nr. 1093/2010 și și-a început oficial operațiunile la 1 ianuarie 2011 ca autoritate independentă;

                  C.

                  întrucât Autoritatea ar trebui analizată în contextul tranziției sale legale de la predecesorul său, Comitetul Supraveghetorilor Bancari Europeni (CEBS); drept urmare, în plus față de noul său mandat, Autoritatea a preluat toate sarcinile și responsabilitățile existente și curente de la CEBS;

                  D.

                  întrucât Autoritatea face parte integrantă din Sistemul european de supraveghere financiară și lucrează în strânsă cooperare cu celelalte autorități europene de supraveghere, Autoritatea europeană de asigurări și pensii ocupaționale și Autoritatea Europeană pentru Valori Mobiliare și Piețe, în cadrul unui comitet mixt, precum și cu Comitetul European pentru Risc Sistemic;

                  E.

                  întrucât bugetul general al Autorității pentru exercițiul financiar 2011 a fost de 12 685 000 EUR;

                  F.

                  întrucât, în conformitate cu regulamentul de înființare (6), 60 % din bugetul pe 2011 a fost finanțat prin contribuții de la statele membre și de la țările membre ale Asociației Europene a Liberului Schimb (AELS), iar 40 % a fost finanțat din bugetul Uniunii;

                  G.

                  întrucât, la sfârșitul anului 2011, Autoritatea a înregistrat un sold bugetar pozitiv de 3 579 861 EUR (7), cuantum care ulterior a fost înscris în conturi ca pasiv față de Comisie,

         Gestiunea bugetară și financiară

                  1.

                  constată că, potrivit conturilor anuale (8), contribuția inițială a Uniunii la bugetul Autorității a fost de 5 073 000 EUR pentru 2011; ia act de faptul că 2011 a fost pentru Autoritate primul an de activitate;

                  2.

                  ia act de faptul că, potrivit conturilor anuale, bugetul general al Autorității pe 2011 s-a ridicat la 12 865 000 EUR (din care 7 413 000 EUR contribuție din partea autorităților naționale de supraveghere și 199 000 EUR contribuție din partea observatorilor);

                  3.

                  invită Comisia să evalueze posibilitatea elaborării unei propuneri privind finanțarea bugetului autorităților europene de supraveghere (ASE) în întregime de la bugetul Uniunii;

                  4.

                  ia act cu îngrijorare de faptul că dispozițiile din Regulamentul financiar nu sunt pe deplin adaptate schemei de finanțare a Autorității, deoarece un procent de 60 % din buget este finanțat de contribuții din partea statelor membre și a țărilor membre ale AELS; consideră că acest aspect ar trebui abordat cel mai târziu cu ocazia următoarei revizuiri a Regulamentului financiar în ceea ce privește agențiile și solicită Comisiei să evalueze această situație și să raporteze în consecință autorității care acordă descărcarea de gestiune;

                  5.

                  constată că, potrivit conturilor anuale, în 2011 principalul scop al Autorității a fost înființarea și continuarea extinderii;

                  6.

                  subliniază că este important ca bugetul alocat și posturile disponibile, pe de o parte, și sarcinile încredințate Autorității, pe de altă parte, să se afle în concordanță deoarece, în caz de nepotrivire între acestea, rezultatul ar fi un dezechilibru de personal în ceea ce privește recrutarea personalului Autorității, pe de o parte, și implicarea experților naționali, pe de altă parte; este preocupat de modificarea de către Comisie a schemei de personal sub forma în care aceasta a fost propusă de Autoritate, fără a se indica în mod clar acest lucru; îndeamnă Comisia să acționeze în deplină transparență cu privire la această problemă și la alte probleme;

                  7.

                  ia act, în acest sens, de preocupările exprimate în concluziile preliminare ale evaluării sectorului financiar din Uniune efectuate de FMI în decembrie 2012, în care se recomandă o majorare a resurselor și o sporire a competențelor AES, acestea fiind necesare pentru îndeplinirea cu succes a mandatelor acestora, sporindu-le totodată independența operațională;

                  8.

                  constată că, potrivit conturilor anuale, la reuniunea sa de inaugurare de la 12 ianuarie 2011, consiliul de administrație al Autorității a adoptat și a aprobat principalele norme financiare și regulamentul financiar al Autorității pentru a-i permite să își exercite competențele ca autoritate europeană;

                  9.

                  constată că cele două sedii închiriate, cu suprafață totală de 1 089 mp, presupun costuri de 1 016 512,64 EUR și solicită Autorității să se asigure că chiriile și costurile birourilor nu depășesc prețul obișnuit al pieței și să facă eforturi anuale pentru scăderea prețurilor prin fructificarea condițiilor mai bune de piață;

         Sistemul de contabilitate

                  10.

                  constată că, potrivit conturilor anuale (9), structura standard și structura generală a bugetului adoptate de Autoritate la începutul lui 2011 a trebuit să fie adaptate în conformitate cu nevoile reale ale Autorității (fiindcă bugetul a fost întocmit înainte de primul an de activitate, nu a existat experiență anterioară disponibilă);

                  11.

                  observă, pe baza conturilor anuale, că la 10 iunie 2011 Autoritatea a introdus contabilitatea pe bază de angajamente (ABAC), sistemul contabil folosit de Comisie pentru contabilitatea bugetară; în plus, constată că, în perioada de tranziție de la 1 ianuarie la 10 iunie 2011, Autoritatea a utilizat un instrument pe bază de Excel pentru contabilitatea sa bugetară și, la momentul în care a avut loc tranziția, a fost întocmit un raport cu angajamentele și plățile încărcate în ABAC;

                  12.

                  ia act de faptul că plățile efectuate înainte de introducerea ABAC sunt reflectate doar în sistemul de tranziție, nu și în ABAC; ia act de faptul că de fiecare dată când un raport privind consumul și execuția este identificat cu ajutorul ABAC, se realizează o adăugare manuală într-o foaie de calcul Excel pentru a reflecta integral bugetul inițial și consumul creditelor de angajament și de plată pentru întregul exercițiu financiar;

                  13.

                  remarcă, pe baza conturilor anuale, că începând din 2012, toate tranzacțiile financiare sunt pe deplin reprezentate în ABAC;

                  14.

                  observă că, potrivit conturilor anuale, în ceea ce privește contabilitatea generală, Autoritatea a implementat SAP la 10 iunie 2011, un sistem legat direct de ABAC, sistemul utilizat de Comisie; în plus, ia act de faptul că, până la data respectivă, Autoritatea a utilizat SAGE (10), un sistem de contabilitate financiară creat de CEBS și că, la 10 iunie 2011, s-a realizat un bilanț de tranziție;

                  15.

                  ia act de faptul că la 28 august 2011, Autoritatea a introdus sistemul de înregistrare a activelor folosit de Comisie (ABAC Assets) pentru a avea în mod fizic o evidență a posturilor individuale de active imobilizate (ABAC Assets este integrat în sistemul contabil al Autorității); în plus, ia act de faptul că în cadrul CEBS nu a existat niciun sistem cu acest scop;

                  16.

                  observă, pe baza conturilor anuale (11), că în cursul lunilor august și septembrie 2011, Autoritatea a procedat la inventarierea fizică a activelor imobilizate primite de la CEBS și a concluzionat că nu au fost identificate variații semnificative;

                  17.

                  salută validarea sistemului contabil al Autorității realizată de auditorul extern, Deloitte Consulting (12); ia act de faptul că revizuirea sistemului contabil al Autorității a avut loc în noiembrie 2012;

                  18.

                  observă din raportul Deloitte că, „pe baza procedurilor de validare a conformității realizate, concluzia generală a firmei Deloitte este că sistemul contabil al ABE este în conformitate cu criteriile specificate de Comisia Europeană (DG Buget). Sunt realizate deja o serie de controale interne, executate în mod adecvat de către responsabilul din cadrul ABE cu procesul contabil și cu acordarea accesului la elementele-cheie de infrastructură informatică în cauză, conform bunelor practici”;

         Angajamentele

                  19.

                  constată, pe baza conturilor anuale, că Autoritatea a înregistrat o rată de execuție bugetară de 71 % pentru plăți și de 59 % pentru angajamente la sfârșitul anului 2011;

                  20.

                  ia act de faptul că rata de execuție pentru titlul I (Cheltuieli cu personalul) este de 91 % și reflectă numărul de posturi ocupate la 31 decembrie 2011 (41 dintre cele 46 prevăzute în schema de personal); remarcă, de asemenea, că rata mai redusă pentru plăți (83 %) se datorează în principal facturării cu întârziere a sumelor pentru personalul detașat de către autoritățile naționale de supraveghere; solicită Autorității să informeze autoritatea care acordă descărcarea de gestiune cu privire la acțiunile întreprinse pentru a remedia această deficiență;

                  21.

                  observă, pe baza conturilor anuale, că nivelul mai redus de execuție de la titlul III (Cheltuieli operaționale) se referă în special la domeniul IT, fapt care se explică atât prin procesul mai lung decât fusese preconizat de recrutare a personalului IT necesar, cât și prin durata procedurilor de achiziții; solicită Autorității să informeze autoritatea care acordă descărcarea de gestiune cu privire la acțiunile întreprinse pentru a îmbunătăți nivelul de execuție de la titlul III;

                  22.

                  observă, pe baza raportului anual al Autorității (13), că în 2011 Autoritatea a folosit numai credite nediferențiate; ia act, de asemenea, de faptul că angajamentele s-au ridicat la 9 054 030 EUR sau la 71 % din bugetul pe 2011, din care 7 436 217 EUR au fost plătite, iar 1 617 813 EUR au fost reportate automat, conform articolului 10 din regulamentul financiar al Autorității;

                  23.

                  ia act cu îngrijorare de observațiile Curții de Conturi conform cărora ratele de execuție a creditelor de angajament au fost scăzute, în special la titlul II (Cheltuieli administrative) (57 %) și la titlul III (Cheltuieli operaționale) (46 %), ceea ce a avut impact asupra obiectivelor IT ale Autorității, care nu au fost atinse în totalitate; solicită Autorității să informeze autoritatea care acordă descărcarea de gestiune cu privire la măsurile luate pentru a îmbunătăți aceste niveluri de execuție, deoarece nivelul redus de execuție demonstrează existența unor dificultăți în planificarea și execuția bugetului;

                  24.

                  constată faptul că o serie de deficiențe au fost observate de Curtea de Conturi în ceea ce privește trei angajamente juridice efectuate în avans față de angajamentele bugetare (742 000 EUR); solicită Autorității să informeze autoritatea care acordă descărcarea de gestiune cu privire la măsurile întreprinse pentru a remedia această deficiență;

         Procedurile de achiziții

                  25.

                  observă, pe baza raportului anual al Autorității (14), că în 2011 au fost inițiate un număr de proceduri de achiziții de bunuri și servicii; în plus, remarcă faptul că Autoritatea a folosit contractele-cadru existente la Comisie, în special în domeniul IT în care a dezvoltat o serie de sisteme informatice interne, cum ar fi e-mail și intranet, precum și o platformă IT de colectare și de analiză a datelor de la autoritățile naționale de supraveghere;

                  26.

                  ia act de faptul că Autoritatea a făcut progrese semnificative în ceea ce privește actualizarea procedurilor sale de achiziții pentru a se conforma normelor Uniunii în materie de achiziții; ia act de faptul că volumul procedurilor de achiziții nefinalizate a fost redus substanțial și că, potrivit Autorității, chestiunile încă nerezolvate/domeniile de neconformitate vor fi corectate în 2013; solicită Autorității să urmărească în continuare aceste aspecte și să raporteze autorității care acordă descărcarea de gestiune cu privire la progresele înregistrate;

                  27.

                  constată că au fost acordate unele excepții de la normele privind achizițiile; ia act, cu toate acestea, de faptul că în 2012 numărul acestora a fost mult mai mic decât în 2011 și că majoritatea problemelor de neconformitate semnificative au fost corectate; solicită Autorității să informeze autoritatea care acordă descărcarea de gestiune cu privire la toate acțiunile ulterioare întreprinse pentru a remedia această deficiență;

         Proceduri de recrutare

                  28.

                  constată, pe baza raportului Curții de Conturi, că transparența procedurilor de recrutare ale Autorității trebuie îmbunătățită; invită Autoritatea să informeze autoritatea care acordă descărcarea de gestiune cu privire la acțiunile întreprinse pentru a remedia această deficiență; consideră că unele dispoziții din Statutul funcționarilor pot crea sarcini administrative considerabile; prin urmare, solicită Comisiei să permită introducerea unui anumit grad de simplificare în temeiul dispozițiilor de la articolul 110 din Statutul funcționarilor în ceea ce privește agențiile;

                  29.

                  constată, din raportul anual al Autorității (15), că 2011 a fost pentru Autoritate un an crucial în ceea ce privește crearea și extinderea echipei de resurse umane pentru a se dota în mod adecvat pentru îndeplinirea noilor sale funcții și sarcini; ia act, de asemenea, de faptul că în total au avut loc 33 de proceduri de recrutare și că personalul Autorității a crescut de la 31 la 52 de angajați între 1 ianuarie și 31 decembrie 2011 și că în rândul personalului sunt reprezentate 19 naționalități;

                  30.

                  face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 17 aprilie 2013 (16) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 60.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 331, 15.12.2010, p. 12.

         (5)  JO L 357, 31.12.2002, p. 72.

         (6)  JO L 331, 15.12.2010, p. 12, articolul 62 alineatul (1).

         (7)  Conturile anuale pe 2011, p. 19.

         (8)  Conturile anuale pe 2011, p. 18.

         (9)  Conturile anuale pe 2011, p. 31.

         (10)  SAGE este un sistem contabil personalizat pentru întreprinderi, organizații și instituții mici și mijlocii.

         (11)  Conturile anuale pe 2011, p. 26.

         (12)  Autoritatea Bancară Europeană (ABE), Validarea sistemelor contabile, 7.12.2012, Deloitte.

         (13)  Raportul anual pe 2011, p. 41.

         (14)  Raportul anual pe 2011, p. 36.

         (15)  Raportul anual pe 2011, p. 36.

         (16)  Texte adoptate, P7_TA(2013)0134 (A se vedea pagina 374 din prezentul Jurnal Oficial).


title: Decizia nr. 778/2013/UE a Parlamentului European și a Consiliului din 12 august 2013 de acordare a unei asistențe macrofinanciare suplimentare Georgiei

text:
               14.8.2013

               RO

               Jurnalul Oficial al Uniunii Europene

               L 218/15

         DECIZIA NR. 778/2013/UE A PARLAMENTULUI EUROPEAN ȘI A CONSILIULUI
   din 12 august 2013
   de acordare a unei asistențe macrofinanciare suplimentare Georgiei
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 212 alineatul (2),
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   hotărând în conformitate cu procedura legislativă ordinară, având în vedere textul comun aprobat de Comitetul de conciliere la 26 iunie 2013 (1),
   întrucât:

               (1)

               Relațiile dintre Georgia și Uniunea Europeană se dezvoltă în cadrul politicii europene de vecinătate. În 2006, Comunitatea și Georgia au convenit asupra unui plan de acțiune în cadrul politicii europene de vecinătate în care sunt identificate prioritățile pe termen mediu ale relațiilor dintre UE și Georgia. În 2010, Uniunea și Georgia au lansat negocierile pentru un acord de asociere care urmează să înlocuiască acordul existent de parteneriat și cooperare UE-Georgia (2). Cadrul relațiilor UE-Georgia este consolidat și de Parteneriatul estic lansat recent.

               (2)

               După încheierea conflictului armat din august 2008 dintre Georgia și Federația Rusă, Consiliul European extraordinar reunit la 1 septembrie 2008 a confirmat dorința Uniunii de a-și întări relațiile cu Georgia.

               (3)

               Economia georgiană a fost afectată de criza financiară internațională începând cu al treilea trimestru al anului 2008, înregistrându-se scăderea producției, declinul veniturilor fiscale și creșterea nevoilor de finanțare externă.

               (4)

               Cu prilejul Conferinței internaționale a donatorilor desfășurată la 22 octombrie 2008, comunitatea internațională și-a luat angajamentul de a sprijini redresarea economică a Georgiei în conformitate cu evaluarea comună a nevoilor efectuată de Organizația Națiunilor Unite și de Banca Mondială.

               (5)

               Uniunea a anunțat că va acorda Georgiei asistență financiară în valoare de până la 500 de milioane EUR.

               (6)

               Redresarea și ajustarea economică ale Georgiei sunt sprijinite prin asistență financiară din partea Fondului Monetar Internațional (FMI). În septembrie 2008, autoritățile georgiene au convenit cu FMI un acord stand-by în valoare de 750 de milioane USD pentru a ajuta economia georgiană să efectueze adaptările necesare având în vedere criza financiară.

               (7)

               În urma unei noi deteriorări a situației economice a Georgiei și a unei revizuiri necesare a ipotezelor economice aflate la baza programului FMI, precum și a creșterii nevoilor Georgiei de finanțare externă, Georgia și FMI au încheiat un acord pentru majorarea cu 424 de milioane USD a împrumutului în temeiul acordului stand-by, care a primit aprobarea Consiliului FMI în august 2009.

               (8)

               Uniunea a alocat Georgiei, în perioada 2010-2012, granturi pentru sprijin bugetar în valoare de 24 de milioane EUR în medie pe an, în cadrul Instrumentului european de vecinătate și parteneriat (IEVP).

               (9)

               Având în vedere deteriorarea situației și a perspectivelor economice ale Georgiei, aceasta a solicitat asistență macrofinanciară din partea Uniunii.

               (10)

               Având în vedere faptul că în balanța de plăți a Georgiei persistă un deficit rezidual de finanțare, asistența macrofinanciară este considerată un răspuns corespunzător la solicitarea Georgiei, în contextul actual excepțional, pentru sprijinirea stabilizării economice, împreună cu programul actual al FMI.

               (11)

               Asistența macrofinanciară a Uniunii care urmează să fie acordată Georgiei (denumită în continuare „asistența macrofinanciară a Uniunii”) nu ar trebui doar să completeze programele și resursele din partea FMI și a Băncii Mondiale, ci și să asigure valoarea adăugată a implicării Uniunii.

               (12)

               Comisia ar trebui să asigure faptul că asistența macrofinanciară a Uniunii este conformă, din punct de vedere juridic și al conținutului, cu măsurile adoptate în cadrul diferitelor domenii de acțiune externă și al altor politici pertinente ale Uniunii.

               (13)

               Obiectivele specifice ale asistenței macrofinanciare a Uniunii ar trebui să fie creșterea eficienței, a transparenței și a responsabilității. Obiectivele menționate ar trebui monitorizate periodic de către Comisie.

               (14)

               Condițiile care stau la baza acordării asistenței macrofinanciare a Uniunii ar trebui să reflecte principiile și obiectivele-cheie ale politicii Uniunii față de Georgia.

               (15)

               Pentru a asigura protecția eficientă a intereselor financiare ale Uniunii în legătură cu asistența macrofinanciară a Uniunii, este necesar ca Georgia să adopte măsuri corespunzătoare pentru prevenirea și combaterea fraudei, a corupției și a oricăror alte nereguli legate de asistența menționată. Este de asemenea necesar ca Comisia să asigure verificări corespunzătoare, iar Curtea de Conturi să asigure audituri corespunzătoare.

               (16)

               Deblocarea asistenței macrofinanciare a Uniunii nu aduce atingere prerogativelor autorității bugetare.

               (17)

               Asistența macrofinanciară a Uniunii ar trebui gestionată de către Comisie. Pentru a garanta că Parlamentul European și Comitetul economic și financiar pot să urmărească punerea în aplicare a prezentei decizii, Comisia ar trebui să le informeze periodic pe acestea cu privire la evoluția asistenței și să le furnizeze documentele relevante.

               (18)

               Pentru a asigura condiții uniforme de punere în aplicare a prezentei decizii, Comisiei ar trebui să i se confere competențe de executare. Competențele respective ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (3).

               (19)

               În acest context, se reamintește că în conformitate cu regulamentul respectiv, procedura de consultare ar trebui să se aplice, ca regulă generală, tuturor cazurilor altele decât cele astfel cum sunt prevăzute în respectivul regulament. Având în vedere impactul ce poate fi important al operațiunilor ce depășesc plafonul de 90 de milioane EUR, se cuvine să fie utilizată procedura de examinare pentru aceste operațiuni. Luând în considerare suma asistenței macrofinanciare către Georgia, procedura de consultare ar trebui să se aplice pentru adoptarea memorandumului de înțelegere, sau pentru reducerea, suspendarea sau anularea asistenței,

         ADOPTĂ PREZENTA DECIZIE:
   Articolul 1
   (1)   Uniunea pune la dispoziția Georgiei asistență macrofinanciară în cuantum maxim de 46 de milioane EUR, destinată sprijinirii stabilizării economice a țării și acoperirii nevoilor balanței sale de plăți, identificate în programul actual al FMI. Din cuantumul maxim menționat, cel mult 23 de milioane EUR sunt furnizate sub formă de granturi și cel mult 23 de milioane EUR sub formă de împrumuturi. Deblocarea asistenței macrofinanciare a Uniunii face obiectul aprobării bugetului Uniunii pentru 2013 de către autoritatea bugetară.
   (2)   Comisia este abilitată să împrumute resursele necesare în numele Uniunii în vederea finanțării componentei de împrumuturi a asistenței macrofinanciare a Uniunii. Împrumutul va avea o durată maximă de 15 ani.
   (3)   Deblocarea asistenței macrofinanciare a Uniunii este gestionată de Comisie cu respectarea acordurilor sau a înțelegerilor dintre FMI și Georgia și a principiilor și obiectivelor esențiale ale reformei economice prevăzute în acordul de parteneriat și cooperare încheiat între UE și Georgia. Comisia informează periodic Parlamentul European și Comitetul economic și financiar cu privire la evoluția gestiunii asistenței macrofinanciare a Uniunii și le furnizează acestora documentele relevante.
   (4)   Asistența macrofinanciară a Uniunii va fi pusă la dispoziție pe o perioadă de doi ani și șase luni începând din prima zi după intrarea în vigoare a memorandumului de înțelegere menționat la articolul 2 alineatul (1).
   Articolul 2
   (1)   Comisia adoptă, în conformitate cu procedura de consultare menționată la articolul 6 alineatul (2), un memorandum de înțelegere care include condițiile de politică economică și condițiile financiare care guvernează asistența macrofinanciară a Uniunii, inclusiv un calendar pentru îndeplinirea acestor condiții. Condițiile de politică economică și condițiile financiare prevăzute în memorandumul de înțelegere trebuie să fie coerente cu acordurile sau înțelegerile menționate la articolul 1 alineatul (3). Condițiile menționate vizează în special îmbunătățirea eficienței, transparenței și răspunderii atașate asistenței macrofinanciare a Uniunii, inclusiv îmbunătățirea sistemelor de gestionare a finanțelor publice din Georgia. Progresele înregistrate pentru realizarea obiectivelor menționate se monitorizează periodic de către Comisie. Condițiile financiare detaliate ale asistenței macrofinanciare a Uniunii se stabilesc în acordul de grant și în acordul de împrumut care vor fi încheiate de Comisie și autoritățile georgiene.
   (2)   Pe parcursul implementării asistenței macrofinanciare a Uniunii, Comisia monitorizează fiabilitatea circuitelor financiare ale Georgiei, a procedurilor administrative și a mecanismelor de control intern și extern care sunt relevante pentru o astfel de asistență, precum și respectarea de către Georgia a calendarului convenit.
   (3)   Comisia verifică periodic conformitatea politicilor economice ale Georgiei cu obiectivele asistenței macrofinanciare a Uniunii și îndeplinirea satisfăcătoare a condițiilor de politică economică asupra cărora s-a convenit. În acest scop, Comisia își coordonează activitatea cu FMI și cu Banca Mondială și, dacă este necesar, cu Comitetul economic și financiar.
   Articolul 3
   (1)   Cu respectarea condițiilor menționate la alineatul (2), asistența macrofinanciară a Uniunii este pusă la dispoziție de către Comisie în două tranșe, fiecare conținând o componentă de grant și una de împrumut. Mărimea fiecărei tranșe este stabilită în memorandumul de înțelegere.
   (2)   Comisia decide punerea la dispoziție a tranșelor cu condiția îndeplinirii satisfăcătoare a condițiilor de politică economică și a condițiilor financiare agreate în memorandumul de înțelegere. Plata celei de a doua tranșe are loc nu mai devreme de trei luni de la punerea la dispoziție a primei tranșe.
   (3)   Fondurile Uniunii se plătesc către Banca Națională a Georgiei. Sub rezerva dispozițiilor stabilite în memorandumul de înțelegere, inclusiv a confirmării nevoilor reziduale de finanțare bugetară, fondurile Uniunii pot fi transferate către Trezoreria Georgiei în calitate de beneficiar final.
   Articolul 4
   (1)   Operațiunile de contractare și de acordare a împrumutului legate de componenta de împrumut a asistenței macrofinanciare a Uniunii se efectuează în euro, utilizând aceeași dată a cursului de schimb, și nu expun Uniunea la vreo transformare a scadenței, la vreo asumare a unui risc legat de cursul de schimb sau de rata dobânzii sau la vreun alt risc comercial.
   (2)   Comisia ia măsurile necesare, dacă Georgia solicită acest lucru, pentru a asigura includerea în termenii și condițiile de acordare a împrumutului a unei clauze de rambursare anticipată, precum și a unei clauze corespunzătoare în termenii și condițiile operațiunilor Comisiei de contractare a împrumutului.
   (3)   Dacă circumstanțele permit îmbunătățirea ratei dobânzii împrumutului și dacă Georgia solicită acest lucru, Comisia poate refinanța integral sau parțial împrumutul inițial sau poate restructura condițiile financiare aferente. Operațiunile de refinanțare sau restructurare se efectuează în conformitate cu condițiile prevăzute la alineatul (1) și nu au ca efect prelungirea termenului mediu de scadență al împrumutului în cauză sau majorarea sumei datorate la data refinanțării sau restructurării.
   (4)   Toate costurile înregistrate de Uniune care au legătură cu operațiunile de contractare și de acordare a împrumutului prevăzute în prezenta decizie sunt suportate de Georgia.
   (5)   Comisia informează periodic Parlamentul European și Comitetul economic și financiar cu privire la evoluția operațiunilor menționate la alineatele (2) și (3).
   Articolul 5
   Asistența macrofinanciară a Uniunii se implementează în conformitate cu Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii (4) și cu normele de aplicare a acestuia (5). În mod concret, memorandumul de înțelegere, acordul de împrumut și acordul de grant care urmează a fi încheiate cu autoritățile georgiene prevăd adoptarea de către Georgia a unor măsuri specifice pentru prevenirea și combaterea fraudei, a corupției și a oricăror altor nereguli în legătură cu asistența macrofinanciară a Uniunii. Pentru a asigura o mai mare transparență a gestionării și a eliberării fondurilor, memorandumul de înțelegere, acordul de împrumut și acordul de grant prevăd totodată efectuarea unor verificări, inclusiv a unor verificări la fața locului și inspecții de către Comisie, inclusiv de către Oficiul European de Luptă Antifraudă. De asemenea, documentele menționate prevăd efectuarea de audituri, inclusiv audituri la fața locului, dacă este necesar, de către Curtea de Conturi.
   Articolul 6
   (1)   Comisia este asistată de un comitet. Acesta este un comitet în sensul Regulamentului (UE) nr. 182/2011.
   (2)   Atunci când se face trimitere la prezentul alineat, se aplică articolul 4 din Regulamentul (UE) nr. 182/2011.
   Articolul 7
   (1)   Până la data de 30 iunie a fiecărui an, Comisia înaintează Parlamentului European și Consiliului un raport privind punerea în aplicare a prezentei decizii în anul anterior, inclusiv o evaluare a acesteia. Raportul indică legătura dintre condițiile de politică economică și condițiile financiare prevăzute în memorandumul de înțelegere, performanțele economice și bugetare ale Georgiei la acea dată și deciziile Comisiei privind punerea la dispoziție a tranșelor din asistența macrofinanciară a Uniunii.
   (2)   În maximum doi ani de la expirarea perioadei de disponibilitate menționate la articolul 1 alineatul (4), Comisia prezintă Parlamentului European și Consiliului un raport de evaluare ex post.
   Articolul 8
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 12 august 2013.

            Pentru Parlamentul European

            Președintele

         M. SCHULZ

            Pentru Consiliu

            Președintele

         L. LINKEVIČIUS

      (1)  Poziția Parlamentului European din 10 mai 2011 (JO C 377 E, 7.12.2012, p. 211) și poziția Consiliului în primă lectură din 10 mai 2012 (JO C 291 E, 27.9.2012, p. 1). Poziția Parlamentului European din 11 decembrie 2012 (nepublicată încă în Jurnalul Oficial). Rezoluția legislativă a Parlamentului European din 4 iulie 2013 (nepublicată încă în Jurnalul Oficial) și decizia Consiliului din 9 iulie 2013.

      (2)  Acordul de parteneriat și cooperare între Comunitățile Europene și statele membre ale acestora, pe de o parte, și Georgia, pe de altă parte (JO L 205, 4.8.1999, p. 3).

      (3)  JO L 55, 28.2.2011, p. 13.

      (4)  JO L 298, 26.10.2012, p. 1.

      (5)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 (JO L 362, 31.12.2012, p. 1).

      Declarație comună a Parlamentului European și a Consiliului adoptată împreună cu decizia de acordare a unei asistențe macrofinanciare suplimentare Georgiei
      Parlamentul European și Consiliul:

                  —

                  sunt de acord că adoptarea deciziei de acordare a unei asistențe macrofinanciare suplimentare Georgiei ar trebui examinată în contextul mai larg al necesității unui cadru care să asigure decizii judicioase și efective cu privire la acordarea de asistență macrofinanciară țărilor terțe;

                  —

                  sunt de acord că adoptarea de decizii cu privire la operațiuni de asistență macrofinanciară ar trebui să se bazeze pe considerațiile și pe principiile enunțate mai jos, referitoare la acordarea de asistență macrofinanciară din partea Uniunii țărilor terțe și teritoriilor eligibile, fără a aduce atingere dreptului de inițiativă legislativă sau formei juridice pe care o va avea viitorul instrument care va formaliza aceste considerații și principii;

                  —

                  se angajează să reflecte pe deplin aceste considerații și principii în cadrul viitoarelor decizii individuale de acordare a asistenței macrofinanciare din partea Uniunii.

            PARTEA A –   CONSIDERAȚII

                  1.

                  Uniunea este un furnizor important de asistență economică, financiară și tehnică pentru țările terțe. Asistența macrofinanciară din partea Uniunii (denumită în continuare „asistență macrofinanciară”) s-a dovedit a fi un instrument eficient pentru stabilizarea economică și un stimulent pentru reformele structurale în țările și teritoriile care beneficiază de o astfel de asistență („beneficiari”). În conformitate cu politica sa generală față de țările candidate, potențial candidate și vecine, Uniunea ar trebui să fie în măsură să furnizeze asistență macrofinanciară țărilor respective cu scopul de a dezvolta o zonă comună de stabilitate, securitate și prosperitate.

                  2.

                  Asistența macrofinanciară ar trebui să se bazeze pe deciziile ad-hoc luate de la caz la caz, per țară, de Parlamentul European și de Consiliu. Aceste principii au ca scop consolidarea atât a eficienței și a eficacității procesului decizional care conduce la astfel de decizii și la punerea în aplicare a acestora, cât și a aplicării de către beneficiar a condițiilor prealabile de ordin politic în vederea acordării de asistență macrofinanciară, precum și îmbunătățirea transparenței și a controlului democratic al respectivei asistențe.

                  3.

                  În rezoluția sa din 3 iunie 2003 privind punerea în aplicare a asistenței macrofinanciare acordate țărilor terțe, Parlamentul European solicita un regulament-cadru pentru asistență macrofinanciară cu scopul de a accelera procesul decizional și de a așeza acest instrument financiar pe o bază oficială și transparentă.

                  4.

                  În concluziile sale din 8 octombrie 2002, Consiliul a stabilit criteriile (așa-numitele criterii de la Genval) de orientare a operațiunilor de asistență macrofinanciară. Este indicată actualizarea și clarificarea acestor criterii, printre altele în ceea ce privește criteriile de stabilire a formei adecvate de asistență (împrumut, grant sau o combinație a acestora).

                  5.

                  Aceste principii ar trebui să permită Uniunii să poată pune la dispoziție asistența macrofinanciară cât mai repede, în special atunci când circumstanțele necesită acțiuni imediate, și să crească claritatea și transparența criteriilor pentru punerea în aplicare a asistenței macrofinanciare.

                  6.

                  Comisia ar trebui să se asigure că asistența macrofinanciară este compatibilă cu principiile, obiectivele și măsurile esențiale adoptate în diferite domenii de acțiune externă și cu alte politici relevante ale Uniunii.

                  7.

                  Asistența macrofinanciară ar trebui să sprijine politica externă a Uniunii. Serviciile Comisiei și Serviciul European de Acțiune Externă (SEAE) ar trebui să lucreze în strânsă colaborare pe parcursul operațiunii de asistență macrofinanciară pentru a coordona și a asigura coerența acțiunilor de politică externă ale Uniunii.

                  8.

                  Asistența macrofinanciară ar trebui să susțină angajamentul beneficiarilor față de valorile comune cu Uniunea, inclusiv democrația, statul de drept, buna guvernanță, respectul pentru drepturile omului, dezvoltarea durabilă și reducerea sărăciei, și față de alte principii privind schimburile comerciale libere, echitabile și bazate pe norme.

                  9.

                  O condiție prealabilă pentru acordarea de asistență macrofinanciară ar trebui să fie ca țara eligibilă să respecte mecanismele democratice reale, inclusiv sistemele parlamentare pluripartite și statul de drept, și să garanteze respectul drepturilor omului. Respectivele condiții prealabile ar trebui monitorizate periodic de către Comisie.

                  10.

                  Obiectivele specifice ale deciziilor individuale de asistență macrofinanciară ar trebui să includă consolidarea eficienței, a transparenței și a responsabilității în ceea ce privește gestionarea finanțelor publice la beneficiari. Realizarea acestor obiective ar trebui monitorizată periodic de către Comisie.

                  11.

                  Asistența macrofinanciară ar trebui să aibă drept scop restabilirea unei situații de finanțare externă durabilă pentru țările terțe și teritoriile care se confruntă cu un deficit de monedă străină și cu dificultăți financiare externe aferente. Asistența macrofinanciară nu ar trebui nici să constituie un sprijin financiar regulat, nici să aibă drept scop principal sprijinirea dezvoltării economice și sociale a beneficiarilor.

                  12.

                  Asistența macrofinanciară ar trebui să fie complementară cu resursele furnizate de Fondul Monetar Internațional (FMI) și alte instituții financiare multilaterale și ar trebui să existe o repartizare echitabilă a obligațiilor între Uniune și alți finanțatori. Asistența macrofinanciară ar trebui să asigure valoarea adăugată a implicării Uniunii.

                  13.

                  Pentru a se asigura că interesele financiare ale Uniunii în legătură cu asistența macrofinanciară sunt protejate în mod eficient, beneficiarii ar trebui să adopte măsuri corespunzătoare privind prevenirea și lupta împotriva fraudei, a corupției și a oricăror alte abateri legate de această asistență și ar trebui să se prevadă verificări de către Comisie și audituri de către Curtea de Conturi.

                  14.

                  Alegerea procedurii pentru adoptarea de memorandumuri de înțelegere ar trebui să fie decisă în conformitate cu criteriile prevăzute de Regulamentul (UE) nr. 182/2011. În acest context, ar trebui ca regulă generală să se aplice procedura de consultare, dar ținând seama de impactul ce poate fi important al operațiunilor ce depășesc plafonul stabilit în partea B, în cazul acestora se cuvine să se utilizeze procedura de examinare.

            PARTEA B –   PRINCIPII
      1.   Scopul asistenței

                  (a)

                  Asistența macrofinanciară ar trebui să fie un instrument financiar excepțional, necondiționat și nedesemnat, de sprijinire a redresării balanței de plăți, acordat țărilor terțe și teritoriilor eligibile. Ea ar trebui să urmărească restabilirea unei situații de finanțare externă durabile pentru țările și teritoriile eligibile care se confruntă cu dificultăți financiare externe și ar trebui să stea la baza punerii în aplicare a unui program de politică care să conțină măsuri solide de ajustare și reformă structurală menite să îmbunătățească poziția balanței de plăți, în special pe perioada programului, și să consolideze punerea în aplicare a acordurilor și programelor relevante cu ajutorul Uniunii.

                  (b)

                  Asistența macrofinanciară a Uniunii ar trebui să fie condiționată de existența unui deficit de finanțare externă rezidual semnificativ, identificat de către Comisie în cooperare cu instituțiile financiare multilaterale, care să depășească resursele furnizate de FMI și de alte instituții multilaterale, în ciuda punerii în aplicare de către țara relevantă sau de către teritoriul relevant a unor programe solide de stabilizare și reformă economică.

                  (c)

                  Asistența macrofinanciară ar trebui să aibă un caracter de scurtă durată și ar trebui să fie întreruptă în momentul în care situația financiară externă a fost readusă într-un stadiu de sustenabilitate.

            2.   Țări și teritorii eligibile
      Țările terțe și teritoriile eligibile pentru a deveni beneficiari de asistență macrofinanciară ar trebui să fie:

                  —

                  țări candidate și potențial candidate;

                  —

                  țări și teritorii reglementate de politica europeană de vecinătate;

                  —

                  în cazuri excepționale și justificate corespunzător, alte țări terțe care joacă un rol hotărâtor pentru stabilitatea regională, au o importanță strategică pentru Uniune și au legături politice, economice sau geografice strânse cu Uniunea.

            3.   Forme de asistență

                  (a)

                  Asistența macrofinanciară ar trebui, în general, să ia forma unui împrumut. Cu toate acestea, în cazuri excepționale, asistența se poate acorda și sub formă de grant sau sub forma unei combinații între împrumut și grant. Atunci când se determină forma corespunzătoare a unui posibil element de grant, Comisia ar trebui să ia în considerare, la pregătirea propunerii, atât nivelul de dezvoltare economică a beneficiarului, măsurat în funcție de venitul și de rata sărăciei pe cap de locuitor, cât și capacitatea de rambursare a respectivului beneficiar, stabilită pe baza unei analize de sustenabilitate a datoriei, asigurându-se în același timp că principiul de repartizare echitabilă a obligațiilor între Uniune și alți finanțatori este respectat. În acest scop, Comisia ar trebui, de asemenea, să ia în considerare și măsura în care instituțiile financiare internaționale și alți finanțatori aplică condiții preferențiale țării în cauză.

                  (b)

                  Atunci când asistența macrofinanciară ia forma unui împrumut, Comisia ar trebui să aibă dreptul să împrumute, în numele Uniunii, fondurile necesare de pe piețele de capital sau de la instituțiile financiare și să împrumute fondurile respective beneficiarului.

                  (c)

                  Operațiunile de luare și acordare de împrumut ar trebui să fie efectuate în euro, pe baza aceleiași date a valorii și nu ar trebui să implice pentru Uniune nici transformarea scadențelor, nici vreun risc legat de schimb sau de rata dobânzii.

                  (d)

                  Toate costurile suportate de Uniune în legătură cu operațiunile de luare sau acordare de împrumut ar trebui să fie plătite de către beneficiar.

                  (e)

                  La solicitarea beneficiarului și atunci când circumstanțele permit îmbunătățirea ratei dobânzii împrumutului, Comisia poate decide să refinanțeze toate sau doar o parte din împrumuturile sale inițiale, sau să restructureze condițiile financiare corespunzătoare. Operațiunile de refinanțare și restructurare ar trebui să fie efectuate în conformitate cu condițiile stabilite la punctul 3 litera (d) și nu ar trebui să aibă ca efect prelungirea scadenței medii a împrumutului vizat sau mărirea sumei capitalului restant la data refinanțării ori a restructurării.

            4.   Dispoziții financiare

                  (a)

                  Sumele de asistență macrofinanciară acordate sunt formă de granturi ar trebui să fie compatibile cu creditele bugetare prevăzute în cadrul financiar multianual.

                  (b)

                  Sumele de asistență macrofinanciară acordate sub formă de împrumuturi ar trebui să fie provizionate în conformitate cu Regulamentul de constituire a Fondului de garantare pentru acțiuni externe. Sumele provizioanelor ar trebui să fie compatibile cu creditele bugetare prevăzute în cadrul financiar multianual.

                  (c)

                  Creditele anuale ar trebui să fie autorizate de autoritatea bugetară în limitele cadrului financiar multianual.

            5.   Valoarea asistenței

                  (a)

                  Stabilirea valorii asistenței macrofinanciare ar trebui să se bazeze pe necesitățile de finanțare externă reziduală ale țării eligibile sau ale teritoriului eligibil și ar trebui să ia în considerare capacitatea acesteia/acestuia de autofinanțare, și în special rezervele internaționale puse la dispoziția sa. Aceste necesități de finanțare ar trebui să fie stabilite de către Comisie, în cooperare cu instituțiile financiare internaționale, pe baza unei evaluări cantitative complete și a unor documente justificative transparente. În special, Comisia ar trebui să analizeze ultimele previziuni produse de FMI referitoare la balanța de plăți a țării sau a teritoriului în cauză și să ia în considerare contribuțiile financiare preconizate din partea finanțatorilor multilaterali, precum și aplicarea anterioară a celorlalte instrumente de finanțare externă ale Uniunii în țara sau teritoriul eligibil respectiv.

                  (b)

                  Documentația Comisiei ar trebui să conțină informații cu privire la nivelul rezervelor valutare prevăzute în absența asistenței macrofinanciare față de nivelurile considerate drept adecvate, măsurate prin indicatori relevanți precum raportul rezerve/datoriile externe pe termen scurt și raportul rezerve/importurile țării beneficiare.

                  (c)

                  De asemenea, pentru stabilirea valorii asistenței macrofinanciare acordate ar trebui să se ia în considerare necesitatea de asigurare a repartizării echitabile a obligațiilor între Uniune și ceilalți finanțatori și valoarea adăugată a întregii implicări din partea Uniunii.

                  (d)

                  Atunci când necesitățile financiare ale beneficiarului scad în mod fundamental pe parcursul perioadei de plată a asistenței macrofinanciare comparativ cu previziunile inițiale, Comisia ar trebui, în conformitate cu procedura de consultare pentru o asistență egală cu sau sub 90 de milioane EUR, și în conformitate cu procedura de examinare pentru o asistență peste 90 de milioane EUR, să reducă valoarea asistenței respective, să suspende sau să o anuleze.

            6.   Condiționalitate

                  (a)

                  O condiție prealabilă pentru acordarea de asistență macrofinanciară ar trebui să fie ca țara sau teritoriul eligibil să respecte mecanismele democratice reale, inclusiv sistemele parlamentare pluripartite și statul de drept și să garanteze respectarea drepturilor omului. Comisia ar trebui să furnizeze o evaluare disponibilă public (1) referitoare la îndeplinirea acestei condiții prealabile și să o monitorizeze pe perioada ciclului de viață a asistenței macrofinanciare. Prezenta literă ar trebui să fie aplicată în conformitate cu Decizia de organizare și funcționare a Serviciului European de Acțiune Externă.

                  (b)

                  Asistența macrofinanciară ar trebui să fie condiționată de existența unui mecanism de creditare fără caracter prudențial între țara eligibilă sau teritoriul eligibil și FMI, care îndeplinește următoarele condiții:

                              —

                              obiectivul mecanismului este compatibil cu scopul asistenței macrofinanciare, și anume să atenueze dificultățile pe termen scurt în ceea ce privește balanța;

                              —

                              punerea în aplicare a unor măsuri solide de ajustare conforme cu scopul asistenței macrofinanciare, așa cum este definit la punctul 1 litera (a).

                  (c)

                  Plata asistenței ar trebui să fie condiționată de rezultatele satisfăcătoare continue ale unui program de politică susținut de FMI și de respectarea condițiilor prealabile menționate la litera (a) de la prezentul punct. Ea ar trebui să fie condiționată, de asemenea, de punerea în aplicare, într-un interval specific, a unei serii de măsuri de politică economică definite în mod clar și care se axează pe reformele structurale și pe finanțele publice solide care urmează să fie convenite între Comisie și beneficiar și să fie stabilite printr-un memorandum de înțelegere.

                  (d)

                  În vederea protejării intereselor financiare ale Uniunii și a consolidării guvernanței beneficiarilor, memorandumul de înțelegere ar trebui să includă măsuri menite să consolideze eficiența, transparența și responsabilitatea sistemelor de gestionare a finanțelor publice.

                  (e)

                  Progresul înregistrat în deschiderea reciprocă a piețelor, dezvoltarea schimburilor comerciale echitabile și bazate pe norme, precum și alte priorități în contextul politicii externe a Uniunii ar trebui, de asemenea, luate în considerare în mod corespunzător în momentul elaborării măsurilor de politică.

                  (f)

                  Măsurile de politică ar trebui să fie compatibile cu acordurile de parteneriat, acordurile de cooperare sau acordurile de asociere existente, încheiate între Uniune și beneficiar, și cu programele de ajustare macroeconomică și de reformă structurală puse în aplicare de beneficiar cu sprijinul FMI.

            7.   Procedura

                  (a)

                  O țară sau un teritoriu care dorește să obțină asistență macrofinanciară ar trebui să solicite acest lucru în scris Comisiei. Comisia ar trebui să verifice dacă condițiile menționate la punctele 1, 2, 4 și 6 sunt respectate și, acolo unde este cazul, ar putea să prezinte o propunere de decizie Parlamentului European și Consiliului.

                  (b)

                  Decizia de acordare a unui împrumut ar trebui să specifice suma în cauză, scadența medie maximă și numărul maxim de tranșe ale asistenței macrofinanciare. Dacă decizia include un element de grant, aceasta ar trebui, de asemenea, să specifice suma în cauză și numărul maxim de tranșe. Decizia de acordare a unui grant ar trebui să fie însoțită de o justificare a grantului (sau a elementului de grant) prevăzut de asistență. În ambele cazuri, ar trebui definită perioada în cursul căreia este disponibilă asistența macrofinanciară. De regulă, respectiva perioadă nu ar trebui să depășească trei ani. În momentul prezentării propunerii pentru o nouă decizie de acordare a asistenței macrofinanciare, Comisia ar trebui să furnizeze informațiile menționate la punctul 12 litera (c).

                  (c)

                  În urma adoptării deciziei de acordare a asistenței macrofinanciare, Comisia, acționând în conformitate cu procedura de consultare pentru o asistență egală cu sau sub 90 de milioane EUR, și în conformitate cu procedura de examinare pentru o asistență peste 90 de milioane EUR, ar trebui să convină cu beneficiarul în cadrul memorandumului de înțelegere asupra măsurilor de politică menționate la punctul 6 literele (c), (d), (e) și (f).

                  (d)

                  În urma adoptării deciziei de acordare a asistenței macrofinanciare, Comisia ar trebui să convină cu beneficiarul asupra termenilor financiari detaliați ai asistenței. Respectivii termeni financiari ar trebui să fie prevăzuți într-un acord de împrumut sau de grant.

                  (e)

                  Comisia ar trebui să informeze Parlamentul European și Consiliul în legătură cu evoluțiile asistenței per țară, inclusiv în legătură cu perioada de plată a acesteia, și să pună la dispoziția instituțiilor respective documentele relevante în timp util.

            8.   Punerea în aplicare și gestionarea financiară

                  (a)

                  Comisia ar trebui să pună în aplicare asistența macrofinanciară în conformitate cu normele financiare ale Uniunii.

                  (b)

                  Punerea în aplicare a asistenței macrofinanciare ar trebui să facă obiectul unei gestiuni centralizate directe.

                  (c)

                  Angajamentele bugetare ar trebui să fie efectuate pe baza deciziilor luate de Comisie în conformitate cu prezentul punct. În cazul unei asistențe macrofinanciare a cărei punere în aplicare acoperă mai multe exerciții financiare, angajamentele bugetare pentru respectiva asistență pot fi împărțite în tranșe anuale.

            9.   Plata asistenței

                  (a)

                  Asistența macrofinanciară ar trebui să fie plătită băncii centrale a beneficiarului.

                  (b)

                  Asistența macrofinanciară ar trebui să fie plătită în tranșe succesive, sub rezerva îndeplinirii condiției prealabile menționate la punctul 6 litera (a) și a condițiilor menționate la punctul 6 literele (b) și (c).

                  (c)

                  Comisia ar trebui să verifice, la intervale regulate, dacă condițiile prevăzute la punctul 6 literele (b) și (c) continuă să fie îndeplinite.

                  (d)

                  În cazul în care condiția prealabilă menționată la punctul 6 litera (a) și condițiile menționate la punctul 6 literele (b) și (c) nu sunt îndeplinite, Comisia ar trebui să suspende sau să anuleze temporar plata asistenței macrofinanciare. În astfel de cazuri, Comisia ar trebui să informeze Parlamentul European și Consiliul cu privire la motivele suspendării sau anulării.

            10.   Măsuri de sprijin
      Fondurile bugetare ale Uniunii pot fi utilizate pentru a acoperi cheltuielile necesare pentru punerea în aplicare a asistenței macrofinanciare.
      11.   Protejarea intereselor financiare ale Uniunii

                  (a)

                  Acordurile convenite în cadrul unei decizii per țară ar trebui să conțină dispoziții care să asigure faptul că beneficiarii verifică în mod periodic dacă finanțarea acordată din bugetul Uniunii a fost utilizată în mod corespunzător, adoptă măsurile corespunzătoare de prevenire a neregulilor și a fraudei și, după caz, întreprind acțiuni juridice pentru recuperarea fondurilor furnizate în cadrul deciziei per țară care au fost deturnate.

                  (b)

                  Acordurile convenite în cadrul unei decizii per țară ar trebui să conțină dispoziții care asigură protecția intereselor financiare ale Uniunii, în special în ceea ce privește frauda, corupția și alte abateri, în conformitate cu dreptul relevant al Uniunii.

                  (c)

                  Memorandumul de înțelegere prevăzut la punctul 6 litera (c) ar trebui să acorde în mod expres Comisiei și Curții de Conturi competența de a efectua audituri atât în timpul, cât și după perioada de disponibilitate a asistenței macrofinanciare, inclusiv de a verifica documentele și de a efectua inspecții la fața locului, cum ar fi evaluările operaționale. Memorandumul ar trebui să acorde în mod expres Comisiei sau reprezentanților acesteia competența de a efectua verificări la fața locului și inspecții.

                  (d)

                  Pe parcursul perioadei de punere în aplicare a asistenței macrofinanciare, Comisia ar trebui să monitorizeze, prin intermediul evaluărilor operaționale, soliditatea aranjamentelor financiare ale beneficiarului, procedurile administrative și mecanismele interne și externe de control relevante pentru respectiva asistență.

                  (e)

                  Acordurile convenite în cadrul unei decizii per țară ar trebui să conțină dispoziții care să asigure că Uniunea are dreptul la rambursarea integrală a grantului și/sau rambursarea anticipată a împrumutului atunci când s-a stabilit că, în ceea ce privește gestionarea asistenței macrofinanciare, beneficiarul s-a angajat într-un act de fraudă sau corupție sau într-o altă activitate ilegală care prejudiciază interesele financiare ale Uniunii.

            12.   Raportul anual

                  (a)

                  Comisia ar trebui să examineze progresul înregistrat cu privire la punerea în aplicare a asistenței macrofinanciare și ar trebui să înainteze Parlamentului European și Consiliului un raport anual în acest sens până la data de 30 iunie a fiecărui an.

                  (b)

                  Raportul anual ar trebui să evalueze situația economică și perspectivele economice ale beneficiarilor, precum și progresul înregistrat cu privire la punerea în aplicare a măsurilor de politică prevăzute la punctul 6 litera (c).

                  (c)

                  Acesta ar trebui să furnizeze, de asemenea, informații actualizate cu privire la resursele bugetare disponibile sub formă de granturi și împrumuturi, luând în considerare și operațiunile preconizate.

            13.   Evaluarea

                  (a)

                  Comisia ar trebui să trimită rapoartele de evaluare ex post Parlamentului European și Consiliului, evaluând rezultatele și eficiența operațiunilor de asistență macrofinanciară încheiate recent și măsura în care acestea au contribuit la obiectivele asistenței.

                  (b)

                  Comisia ar trebui să evalueze, în mod regulat și cel puțin o dată la patru ani, acordarea de asistență macrofinanciară, furnizând Parlamentului European și Consiliului o prezentare detaliată a asistenței macrofinanciare. Scopul unor astfel de evaluări ar trebui să fie acela de a stabili dacă obiectivele asistenței macrofinanciare au fost atinse și dacă condițiile asistenței macrofinanciare, inclusiv plafonul prevăzut la punctul 7 litera (c), continuă să fie îndeplinite, precum și de a permite Comisiei să adreseze recomandări în vederea îmbunătățirii viitoarelor operațiuni. În evaluarea sa, Comisia ar trebui, de asemenea, să analizeze cooperarea cu instituțiile financiare multilaterale sau cu cele europene în momentul acordării de asistență macrofinanciară.

         (1)  Această evaluare se va baza pe raportul anual privind drepturile omului și democrația în lume prevăzut în Cadrul strategic și Planul de acțiune al UE privind drepturile omului și democrația (Concluziile Consiliului privind drepturile omului și democrația, 25 iunie 2012).


title: 2011/531/UE: Decizia Consiliului din 16 iunie 2011 privind poziția care trebuie adoptată de Uniunea Europeană în cadrul Comitetului mixt UE-OACI cu privire la Decizia privind adoptarea unei anexe referitoare la siguranța aviației la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

text:
               9.9.2011

               RO

               Jurnalul Oficial al Uniunii Europene

               L 232/8

         DECIZIA CONSILIULUI
   din 16 iunie 2011
   privind poziția care trebuie adoptată de Uniunea Europeană în cadrul Comitetului mixt UE-OACI cu privire la Decizia privind adoptarea unei anexe referitoare la siguranța aviației la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
   (2011/531/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (9),
   având în vedere Decizia 2011/530/UE a Consiliului din 31 martie 2011 privind semnarea, în numele Uniunii, și aplicarea cu titlu provizoriu a Memorandumului de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată (1) (denumit în continuare „memorandumul de cooperare”),
   având în vedere propunerea Comisiei Europene,
   întrucât:
   Este oportună stabilirea poziției care trebuie adoptată în numele Uniunii în cadrul Comitetului mixt UE-OACI, înființat în temeiul memorandumului de cooperare, cu privire la adoptarea unei anexe referitoare la siguranța aviației care să fie adăugată la memorandumul de cooperare,
   ADOPTĂ PREZENTA DECIZIE:
   Articolul 1
   Poziția care trebuie adoptată de Uniunea Europeană în cadrul Comitetului mixt UE-OACI, astfel cum se prevede la articolul 7.3 litera (c) din Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată (denumit în continuare „memorandumul de cooperare”), în ceea ce privește adoptarea unei anexe referitoare la siguranța aviației la memorandumul de cooperare, se întemeiază pe proiectul de decizie a Comitetului mixt UE-OACI, atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Luxemburg, 16 iunie 2011.

            Pentru Consiliu

            Președintele

         VÖLNER P.

      (1)  A se vedea pagina 1 din prezentul Jurnal Oficial.

      PROIECT
      DECIZIA COMITETULUI MIXT UE-OACI
      din…
      privind adoptarea unei anexe referitoare la siguranța aviației la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
      COMITETUL MIXT UE-OACI,
      având în vedere Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată (MC OACI), în special articolul 7.3 litera (c),
      întrucât:
      Este oportun să se includă o anexă referitoare la siguranța aviației în MC OACI,
      ADOPTĂ PREZENTA DECIZIE:
      Articolul 1
      Anexa la prezenta decizie se adoptă și constituie parte integrantă din MC OACI.
      Articolul 2
      Prezenta decizie intră în vigoare la data adoptării.

         Adoptată la …, … .

               Pentru Comitetul mixt UE-OACI

               Președinții

         ANEXĂ

               „ANEXA I — SIGURANȚA AVIAȚIEI

               1.   Obiective

                           1.1.

                           Părțile convin să coopereze în domeniul siguranței aviației în cadrul Memorandumului de cooperare dintre Uniunea Europeană și Organizația Aviației Civile Internaționale (MC OACI), parafat la Montreal la 27 septembrie 2010.

                           1.2.

                           Consecvente cu angajamentele lor în direcția realizării celor mai ridicate niveluri de siguranță a aviației pe plan mondial și a armonizării globale a standardelor și practicilor recomandate în materie de siguranță (SARP-uri), părțile convin să coopereze îndeaproape în spiritul transparenței și dialogului, în scopul de a-și coordona activitățile în materie de siguranță.

                     2.   Domeniul de aplicare

                           2.1.

                           În scopul atingerii obiectivelor precizate la articolul 1.2, părțile convin să coopereze în următoarele domenii:

                                       —

                                       desfășurarea unui dialog periodic pe teme de siguranță de interes reciproc;

                                       —

                                       asigurarea transparenței prin schimbul periodic de informații și date relevante în materie de siguranță și prin furnizarea accesului reciproc la bazele de date;

                                       —

                                       participarea la activități din domeniul siguranței;

                                       —

                                       recunoașterea reciprocă a rezultatelor Programului universal de audit al supravegherii siguranței (USOAP) al OACI și ale inspecțiilor de standardizare ale UE;

                                       —

                                       monitorizarea și analizarea respectării de către state a standardelor OACI și a aplicării practicilor recomandate;

                                       —

                                       cooperarea în materie de reglementare și de standardizare;

                                       —

                                       dezvoltarea și furnizarea de proiecte și programe de asistență tehnică;

                                       —

                                       promovarea cooperării regionale;

                                       —

                                       schimbul de experți; și

                                       —

                                       furnizarea de formare.

                           2.2.

                           Cooperarea menționată la punctul 2.1 este dezvoltată în domeniile de competență ale UE.

                     3.   Punerea în aplicare

                           3.1.

                           Părțile pot institui mecanisme de cooperare prin care să se specifice mecanisme și proceduri agreate în comun, necesare pentru punerea în aplicare eficace a cooperării în domeniile prevăzute la articolul 2.1. Aceste mecanisme de cooperare se adoptă de către Comitetul mixt UE-OACI.

                     4.   Dialogul

                           4.1.

                           Părțile convoacă periodic reuniuni și teleconferințe în scopul discutării temelor de siguranță de interes reciproc și, după caz, al coordonării activităților.

                     5.   Transparență, schimb de informații, acces la bazele de date

                           5.1.

                           Părțile încurajează, sub rezerva normelor lor aplicabile, transparența în domeniul siguranței aviației în relația cu terții.

                           5.2.

                           Părțile manifestă transparență în cooperare și colaborează la activitățile în materie de siguranță prin schimbul de date pertinente și corespunzătoare referitoare la siguranță, informații și documentație în materie de siguranță, prin furnizarea accesului la bazele de date relevante și prin facilitarea participării părților la reuniuni. În acest scop, părțile instituie mecanisme de cooperare prin care se specifică procedurile privind schimbul de informații și furnizarea accesului la bazele de date, care garantează confidențialitatea informațiilor primite de la cealaltă parte în conformitate cu articolul 6 din MC OACI.

                     6.   Participarea la activități din domeniul siguranței

                           6.1.

                           În scopul punerii în aplicare a prezentei anexe, după caz, fiecare parte invită cealaltă parte să participe la activități și reuniuni din domeniul siguranței în vederea asigurării unei cooperări și coordonări cât mai strânse. Mecanismele de realizare a unei astfel de participări se stabilesc în mecanismele de cooperare convenite de părți.

                     7.   Coordonarea USOAP al OACI și a inspecțiilor de standardizare ale UE

                           7.1.

                           Părțile convin să își intensifice cooperarea în domeniul USOAP și al inspecțiilor de standardizare în vederea asigurării utilizării eficace a resurselor limitate și a evitării unei duplicări a eforturilor, cu garantarea caracterului universal și a integrității USOAP al OACI.

                           7.2.

                           În scopul verificării respectării de către statele membre UE a standardelor OACI în materie de siguranță și a aplicării practicilor recomandate ale OACI, precum și al atingerii obiectivelor specificate în puncttul 7.1, părțile instituie un cadru pentru desfășurarea, după caz:

                                       (a)

                                       de către Agenția Europeană de Siguranță a Aviației (AESA), a auditurilor de supraveghere a siguranței ale OACI cu privire la SARP-urile în materie de siguranță preluate în legislația UE și cu privire la anumite funcții și sarcini pe care AESA le efectuează în numele statelor membre ale UE; și

                                       (b)

                                       de către OACI, a supravegherii inspecțiilor de standardizare ale UE efectuate de AESA pe lângă autoritățile competente ale statelor membre ale UE cu privire la SARP-urile în materie de siguranță preluate în legislația UE.

                           7.3.

                           Părțile instituie mecanisme de cooperare prin care se specifică mecanismele și procedurile necesare pentru punerea în aplicare eficace a cadrului prevăzut la punctul 7.2. Aceste mecanisme de cooperare tratează, inter alia, următoarele aspecte:

                                       (a)

                                       domeniul de aplicare al activitățile de intervenție care țin de programul USOAP al OACI, inclusiv audituri și validarea misiunilor pe baza unei analize comparative a legislației UE și a SARP-urilor OACI în materie de siguranță;

                                       (b)

                                       participarea reciprocă la activitățile de audit, inspecție și validare desfășurate de fiecare parte;

                                       (c)

                                       informațiile care trebuie furnizate de fiecare parte pentru programul USOAP al OACI și inspecțiilor de standardizare ale AESA;

                                       (d)

                                       asigurarea confidențialității, atunci când este cazul, protecția datelor și prelucrarea informațiilor sensibile; și

                                       (e)

                                       vizite la fața locului.

                     8.   Schimbul de informații și analize în materie de siguranță

                           8.1.

                           Fără a aduce atingere normelor lor aplicabile, părțile fac schimb de date relevante în materie de siguranță obținute prin USOAP și din alte surse, cum ar fi activitățile de monitorizare continuă desfășurate de OACI, inspecțiile de standardizare ale AESA și inspecțiile din cadrul programului SAFA, punându-și la dispoziție reciproc și analizele realizate pe baza acestor date.

                           8.2.

                           Părțile cooperează îndeaproape la toate acțiunile menite să asigure respectarea mai eficientă a SARP-urilor în UE și în alte state. O astfel de cooperare trebuie să includă schimburi de informații, facilitarea dialogului dintre părțile implicate, vizite sau inspecții la fața locului, precum și coordonarea tuturor activităților de asistență tehnică.

                     9.   Aspecte legate de reglementare

                           9.1.

                           Fiecare parte se asigură că cealaltă parte este informată cu privire la toate actele cu putere de lege și administrative, standardele, cerințele și practicile recomandate care pot afecta punerea în aplicare a prezentei anexe, precum și cu privire la orice modificare ulterioară a acestora.

                           9.2.

                           Părțile se notifică reciproc și la timp cu privire la orice propuneri de modificare a actelor cu putere de lege și administrative, a standardelor, a cerințelor și practicilor recomandate, în măsura în care respectivele modificări pot avea un impact asupra prezentei anexe. În lumina oricăror astfel de modificări, Comitetul mixt UE-OACI poate adopta modificări la prezenta anexă, dacă este necesar, în conformitate cu articolul 7 din MC OACI.

                           9.3.

                           În scopul armonizării la nivel mondial a reglementărilor și standardelor în materie de siguranță, părțile se consultă cu privire la aspectele tehnice de reglementare din domeniul siguranței aviației pe parcursul diferitelor stadii ale elaborării actelor normative sau al proceselor de elaborare de SARP-uri și sunt invitate să participe în organismele tehnice, după caz.

                           9.4.

                           OACI furnizează UE informații în timp util cu privire la deciziile și recomandările OACI care afectează SARP-urile în materie de siguranță prin furnizarea accesului deplin la scrisorile OACI către state și la buletinele electronice.

                           9.5.

                           Atunci când este cazul, UE depune eforturi pentru a se asigura că legislația UE este în conformitate cu SARP-urile OACI în materie de siguranță a aviației.

                           9.6.

                           Fără a aduce atingere obligațiilor statelor membre ale UE ca state parte la Convenția de la Chicago, după caz, UE angajează dialogul cu OACI în scopul furnizării de informații tehnice în cazurile în care din aplicarea legislației UE rezultă întrebări legate de respectarea standardelor OACI și de aplicarea practicilor recomandate ale OACI.

                     10.   Proiecte și programe de asistență tehnică

                           10.1.

                           Părțile coordonează asistența acordată statelor într-un efort menit să asigure utilizarea eficace a resurselor și prevenirea duplicării eforturilor și, totodată, schimbă informații și date privind programele și proiectele de asistență tehnică în domeniul siguranței aviației.

                           10.2.

                           Părțile desfășoară în comun activități de inițiere și coordonare a eforturilor internaționale în direcția identificării de finanțatori care doresc și pot să contribuie la acordarea unei asistențe tehnice specifice statelor care se confruntă cu deficiențe semnificative în materie de siguranță.

                           10.3.

                           Contribuțiile UE sunt, în special, direcționate către programele și proiectele menite să asiste statele și organismele regionale de aviație civilă să soluționeze deficiențe semnificative în materie de siguranță, să pună în aplicare SARP-urile OACI, să dezvolte cooperarea în materie de reglementare și să consolideze sistemele de supraveghere a siguranței ale statelor, inclusiv prin instituirea de sisteme regionale de supraveghere a siguranței.

                     11.   Cooperarea regională

                           11.1.

                           Părțile acordă prioritate activităților menite să accelereze instituirea organizațiilor regionale de supraveghere a siguranței acolo unde abordarea regională oferă posibilități de creștere a rentabilității și de îmbunătățire a proceselor de supraveghere și/sau standardizare.

                     12.   Asistența la nivel de experți

                           12.1.

                           Fără a aduce atingere programelor de asistență la nivel de experți desfășurate în afara domeniului de aplicare al prezentei anexe, UE depune eforturi de a pune la dispoziția OACI, la cerere, experți care dispun de expertiză tehnică în domenii relevante ale siguranței aviației pentru a îndeplini sarcini sau a participa la activități care intră în domeniul de aplicare al prezentei anexe. Condițiile pentru această asistență la nivel de experți se specifică într-un mecanism de cooperare stabilit între părți.

                     13.   Formarea

                           13.1.

                           Atunci când este cazul, fiecare dintre părți facilitează participarea personalului celeilalte părți la orice programe de formare în domeniul siguranței aviației pe care le organizează.

                           13.2.

                           Părțile schimbă informații și materiale legate de programele de formare în domeniul siguranței aviației și, după caz, coordonează și cooperează la dezvoltarea programelor de formare.

                           13.3.

                           În cadrul activităților vizate de articolul 10 din prezenta anexă, părțile cooperează în privința facilitării și coordonării participării la programele de formare a stagiarilor care provin din state sau regiuni în care oricare dintre părți acordă asistență tehnică.

                     14.   Revizuirea

                           14.1.

                           Părțile examinează periodic punerea în aplicare a prezentei anexe și, dacă este necesar, iau în considerare orice evoluții relevante în materie de politici sau reglementare.

                           14.2.

                           Orice revizuire a prezentei anexe se efectuează de către Comitetul mixt UE-OACI înființat în temeiul articolului 7 din MC OACI.

                     15.   Intrarea în vigoare, modificarea și denunțarea

                           15.1.

                           Prezenta anexă intră în vigoare la data adoptării de către Comitetul mixt UE-OACI și rămâne în vigoare până la denunțare.

                           15.2.

                           Mecanismele de cooperare convenite în temeiul prezentei anexe intră în vigoare la data adoptării lor de către Comitetul mixt UE-OACI.10

                           15.3.

                           Orice modificări sau orice denunțare a mecanismelor de cooperare adoptate în temeiul prezentei anexe sunt convenite în cadrul Comitetului mixt UE-OACI.

                           15.4.

                           Prezenta anexă poate fi denunțată în orice moment de oricare dintre părți. Denunțarea devine efectivă în termen de șase luni de la primirea de către o parte a notificării scrise de denunțare de la cealaltă parte, cu excepția cazului în care părțile retrag, de comun acord, notificarea denunțării înainte de expirarea perioadei de șase luni.

                           15.5.

                           Fără a aduce atingere oricărei alte dispoziții din prezentul articol, dacă MC OACI încetează, prezenta anexă și toate mecanismele de cooperare adoptate în temeiul acesteia încetează simultan.”


title: Decizia curții de justiție din 7 martie 2017 privind zilele de sărbătoare legală și vacanțele judecătorești

text:
               29.5.2017

               RO

               Jurnalul Oficial al Uniunii Europene

               C 168/2

         DECIZIA CURȚII DE JUSTIȚIE
   din 7 martie 2017
   privind zilele de sărbătoare legală și vacanțele judecătorești
   (2017/C 168/02)
   CURTEA,
   având în vedere articolul 24 alineatele (2), (4) și (6) din Regulamentul de procedură,
   considerând că este necesar, în temeiul acestei dispoziții, să stabilească lista zilelor de sărbătoare legală și să fixeze datele vacanțelor judecătorești,
   ADOPTĂ PREZENTA DECIZIE:

      Articolul 1

   Lista zilelor de sărbătoare legală în sensul articolului 24 alineatele (4) și (6) din Regulamentul de procedură este stabilită după cum urmează:

               —

               Anul Nou;

               —

               Lunea Paștelui;

               —

               1 mai;

               —

               Înălțarea,

               —

               Lunea Rusaliilor;

               —

               23 iunie;

               —

               15 august;

               —

               1 noiembrie;

               —

               25 decembrie;

               —

               26 decembrie.

      Articolul 2

   Pentru perioada cuprinsă între 1 noiembrie 2017 și 31 octombrie 2018, datele vacanțelor judecătorești în sensul articolului 24 alineatele (2) și (6) din Regulamentul de procedură sunt fixate după cum urmează:

               —

               Crăciun 2017: de luni, 18 decembrie 2017, până duminică, 7 ianuarie 2018 inclusiv;

               —

               Paște 2018: de luni, 26 martie 2018, până duminică, 8 aprilie 2018 inclusiv;

               —

               Vara 2018: de luni, 16 iulie 2018, până vineri, 31 august 2018 inclusiv.

      Articolul 3

   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Luxemburg, 7 martie 2017.

            Grefierul

         A. CALOT ESCOBAR

            Președintele

         K. LENAERTS